## Carlos Mazón mostra el “compromís real” del Consell per atendre les necessitats de Castelló i destaca l'“extraordinària sensibilitat social” de Susana Fabregat

*** El president de la Generalitat ha assegurat en la presa de possessió de la nova delegada del Consell que “és l'hora de Castelló” i de la seua indústria, turisme, comerç i del desenvolupament dels seus municipis
* Desataca “la serietat i la capacitat de treball” del Consell i de la seua delegada a la província i el seu accent “femení i reivindicatiu”
* Ratifica que l'Administració autonòmica està “al servei dels sectors productius, dels empresaris i dels emprenedors que generen ocupació i riquesa”**

**Castelló de la Plana.**

El president de la Generalitat, Carlos Mazón, ha ratificat el “compromís real” del Consell per atendre les necessitats de Castelló i ha destacat “l'extraordinària sensibilitat social” de la nova delegada del Consell, Susana Fabregat, que ha pres possessió del seu càrrec aquest dimarts.

Mazón ha fet aquestes declaracions durant la realització de l'acte de presa de possessió, en el qual ha assegurat que “és l'hora de Castelló, de la nostra indústria, de les nostres costes, del nostre territori, de les nostres tradicions, del nostre interior, del nostre turisme, del nostre comerç, de les nostres comarques i municipis”, i això serà possible gràcies a “la serietat i la capacitat de treball del Consell i de la seua delegada a la província”.

El cap de l'Executiu Valencià ha destacat el caràcter pròxim, humà, “compromés i reivindicatiu amb les necessitats de Castelló” de la nova delegada del Consell i s'ha referit a l'objectiu prioritari de “pensar en els qui més ho necessiten, atendre la sanitat, els serveis socials, la igualtat, l'educació i la pobresa, que ha augmentat a la Comunitat Valenciana en aquests últims anys”.

A més, ha subratllat que aquesta consciència social “és compatible amb la realitat dels sectors productius, especialment amb el sector de la ceràmica, les infraestructures, les platges i la promoció del nostre turisme que ha d'arribar a la majoria de la població”.

En el transcurs de l'acte també ha indicat que “per a un provincialista convençut, al mateix temps que autonomista, la suma de tres províncies és una gran multiplicació de les possibilitats de la Comunitat Valenciana” i ha assegurat que “tres províncies fortes ens fan potents a tots”.

A l'acte han assistit també el vicepresident primer i conseller de Cultura i Esport, Vicente Barrera; la consellera d'Hisenda, Economia i Administració Pública, Ruth Merino; la consellera de Medi Ambient, Aigua, Infraestructures i Territori, Salomé Pradas; l'alcaldessa de Castelló, Begoña Carrasco, i la presidenta de la Diputació de Castelló, Marta Barrachina.

**Accent femení i reivindicatiu**

D'altra banda, el president de la Generalitat ha destacat l'“accent femení i reivindicatiu” que caracteritza el Consell i la província de Castelló, i que es constata amb accions com el nomenament de Ruth Merino com a primera consellera d'Economia i Hisenda de la Comunitat Valenciana; el paper estratègic que exercirà la consellera de Medi Ambient, Aigua, Infraestructures i Territori, Salomé Pradas, o Susana Fabregat en la Delegació del Consell. També ha fet valdre l'“alcaldessa del canvi” a Castelló, Begoña Carrasco, o la labor de Marta Barrachina al capdavant de la Diputació.

**Una administració per a tots**

Per part seua, la delegada del Consell, Susana Fabregat, ha destacat que amb el president Mazón s'obri una “nova etapa a la Comunitat”, en la qual l'Administració autonòmica “es posa al servei dels sectors productius, dels empresaris i dels emprenedors que generen ocupació i riquesa”.

“Una administració -ha continuat- que dona suport a totes les organitzacions socials, als clubs esportius, a les associacions i a les entitats que treballen pels altres”.

Finalment, Fabregat ha subratllat que el compromís de “construir una societat valenciana millor per a tots, amb la participació real de tots”, mitjançant una administració “amable, pròxima, que facilite i no impose”, i ha mostrat la disposició “a escoltar, a atendre totes les peticions que se'ns formulen i a buscar tots els camins que siguen possibles per a atendre-les”.

Per part seua, la consellera d'Hisenda, Economia i Administració Pública, Ruth Merino, ha destacat la “reconeguda labor pels més vulnerables, la seua vocació de servei públic i generositat sempre desinteressada” de la nova delegada del Consell.

Fecha: 29/08/2023